Í Herdísarholti í Hvalfjarðarsveit er risið myndarlegt hús í burstabæjarstíl . Þar búa hjónin Gunnar Tyrfingsson og Unnur Herdís Ingólfsdóttir en þau hófust handa við byggingu bæjarins árið 2006 . Þau bjóða upp á vistun fyrir geðfatlaða í sveitasælunni . " Við vorum búin að ganga með þá hugmynd í maganum í 20 ár , " segja þau . Herdísarholt er í landi sem áður tilheyrði Vallarnesi en aldrei hefur verið búið á þessum stað og er því hreint og beint nýbýli . „ Þetta gerðist nú frekar óvænt . Við vorum að leita fyrir okkur með land og var bent á að hér væri ef til vill skiki til sölu . Svo vorum við að forvitnast hér fyrir ofan , uppi á vegi og sjáum tvo menn hér niðri í móa , ” segir Unnur . „ Þá sagði Gunnar nú : „ Nei , þetta þýðir ekkert . Það er örugglega búið að selja þetta . ” Svo sáum við þriðja manninn og gáfum okkur á tal við hann . Þá var þetta Jón Guðnason eigandi landsins og hann sagðist alveg vera til í að selja okkur það . Nánar er rætt við hjónin í nýjasta tölublaði Skessuhorns sem kom út í gær .